maidir leis an seasamh atá le glacadh thar ceann an Aontais Eorpaigh laistigh den Chomhairle Comhpháirtíochta arna bunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, a mhéid a bhaineann le cinneadh ón gComhairle Comhpháirtíochta a ghlacadh chun liosta de dhaoine aonair atá toilteanach agus inniúil ar bheith ina gcomhaltaí de bhinse eadrána faoin gComhaontú a bhunú

MEABHRÁN MÍNIÚCHÁIN

1.Ábhar an togra

Tá an Coimisiún ag moladh go leagfaidh an Chomhairle síos an seasamh atá le glacadh thar ceann an Aontais sa Chomhairle Comhpháirtíochta arna bunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú Trádála agus Comhair’), i ndáil le cinneadh ón gComhairle Comhpháirtíochta chun liosta a bhunú de dhaoine aonair atá toilteanach agus inniúil ar bheith ina gcomhaltaí de bhinse eadrána faoin gComhaontú.

2.Comhthéacs an togra

2.1.An Comhaontú Trádála agus Comhair

Sa Chomhaontú Trádála agus Comhair a comhaontaíodh idir an tAontas Eorpach agus an Ríocht Aontaithe, leagtar amach socruithe fabhracha i réimsí amhail trádáil in earraí agus i seirbhísí, trádáil dhigiteach, maoin intleachtúil, soláthar poiblí, eitlíocht agus iompar de bhóthar, fuinneamh, iascach, comhardú slándála sóisialta, forfheidhmiú dlí agus comhar breithiúnach in ábhair choiriúla, comhar téamach agus rannpháirtíocht i gcláir an Aontais. Tá forálacha lena n‑áirithítear go mbeidh cothrom iomaíochta ann agus urraim do chearta bunúsacha mar bhonn taca leis.

2.2.An Chomhairle Comhpháirtíochta

Grúpa ionadaithe an Aontais agus na Ríochta Aontaithe atá sa Chomhairle Comhpháirtíochta arna bunú faoi Airteagal 7(1) den Chomhaontú Trádála agus Comhair. Tá an tAontas agus an Ríocht Aontaithe ina gcomhchathaoirligh ar an gComhchoiste. In Iarscríbhinn I a ghabhann leis an gComhaontú Trádála agus Comhair tá rialacha nós imeachta na Comhairle Comhpháirtíochta leagtha síos. Leagtar síos cúraimí na Comhairle Comhpháirtíochta in Airteagal 7 den Chomhaontú Trádála agus Comhair agus ar na cúraimí sin tá an méid seo a leanas go príomha:

·maoirseacht a dhéanamh ar bhaint amach chuspóirí an Chomhaontaithe sin agus aon chomhaontaithe ar forlíonadh air é;

·cinntí agus moltaí a ghlacadh, lena n‑áirítear leasuithe ar an gComhaontú sna cásanna dá bhforáiltear ann.

2.3.An gníomh atá beartaithe ag an gComhairle Comhpháirtíochta

I gcomhréir le hAirteagal 752(1) den Chomhaontú Trádála agus Comhair, bunóidh an Chomhairle Comhpháirtíochta liosta de 15 dhuine aonair ar a laghad, a bhfuil saineolas acu i réimsí sonracha a chumhdaítear faoin gComhaontú seo nó faoi na comhaontuithe forlíontacha a ghabhann leis, atá toilteanach agus inniúil ar bheith ina gcomhaltaí de bhinse eadrána, tráth nach déanaí ná 180 lá tar éis dháta theacht i bhfeidhm an Chomhaontaithe Trádála agus Comhair. Beidh trí fholiosta sa liosta:

(a)foliosta amháin de dhaoine aonair a bhunófar ar bhonn tograí ón Aontas;

(b)foliosta amháin de dhaoine aonair a bhunófar ar bhonn tograí ón Ríocht Aontaithe; agus

(c)foliosta amháin de dhaoine aonair nach náisiúnaigh de cheachtar den dá Pháirtí iad a fhónfaidh mar chathaoirleach don bhinse eadrána.